Alexander Ryle (LA), 2023-05-25:
Tak for ordet.
Jeg vil gerne starte med at sige, at jeg er glad for, at det her borgerforslag er med til at igangsætte en debat om især børn og unges brug af sociale medier såsom Instagram, TikTok og Snapchat.
For sociale medier fylder meget i dag og kommer kun til at fylde endnu mere i fremtiden, og hvis vi som samfund skal have en jordisk chance for at kunne forstå samtidens teknologiske kvantespring, er vi nødt til at forholde os til det.
Derfor er det vigtigt, at vi har en åben dialog om både det gode og det dårlige.
I Liberal Alliance mener vi, at der er flere gode elementer i borgerforslaget, som vi gerne vil være med til at kigge nærmere på.
For ingen, heller ikke i Liberal Alliance, ønsker et fuldstændig ureguleret internet, hvor brugerne er overladt til sig selv, og hvor techvirksomheder har fuldstændig frit spil til at fastholde børn og unge, høste deres data og præsentere dem for skadeligt indhold.
Men at forbyde al adfærdsdesign i teknologi rettet mod børn og unge mener vi ikke er realistisk eller ønskeligt, da adfærdsdesign er en del af ethvert spil, hjemmeside eller socialt medie.
Vi er heller ikke enige i, at techfirmaer skal blokere for adgangen til sociale medier-platforme for danske unge, hvis de ikke har fået tilladelse fra deres forældre, for platformene bringer også en masse godt med sig.
Flere studier viser, at sociale medier udvider unges muligheder for at komme i kontakt med hinanden, opbygge nye relationer og digitale fællesskaber, og at de udgør en vigtig kilde til information.
Så hvis man med mindreårige mener børn og unge under 18 år, er vi meget imod forslaget.
Hvis man til gengæld mener mindreårige i forhold til GDPR-loven, dvs. 13 år i Danmark, så vil vi gerne kigge nærmere på, hvordan vi i Danmark kan blive bedre til at håndhæve de eksisterende regler på området.
Men det er svært uden aldersverificering, og aldersverificering er et svært emne; jeg har i hvert fald endnu til gode at se løsninger, som virker, og som samtidig ikke er bundet op på en brugers identitet.
Derfor er det nødvendigt at sikre en løsning, som kan verificere alder, uden at man efterfølgende kan tracke, hvem der har skrevet hvad, hvilke grupper de er med i, og hvilke særlige personlige præferencer de måtte have i forhold til f.eks. seksualitet.
Jeg har skrevet et speciale om brug af sociale medier i Egypten under revolutionen, og jeg ønsker ikke at forestille mig, at dem, der var aktive i det oprør, skulle logge ind med en eller anden form for egyptisk MitID.
Så tror jeg, det var endt skidt for mange af dem, og at de var blevet præventivt anholdt eller det, der er værre, fordi de havde ytret deres sande mening.
Derfor er en løsning baseret på MitID ikke den rette løsning.
Det vil være det perfekte overvågningsredskab for staten til at føre kontrol med os og følge med i vores digitale liv, hvis den altså ønsker det og kan slippe af sted med det.
Derfor kan aldersverificering gennem en MitID-løsning aldrig være noget, som jeg mener et frit samfund kan stå inde for.
Vi er også skeptiske over for, at Danmark skulle gå enegang i forhold til regulering af digitaliseringsområdet.
Vi mener, at det giver langt mere mening, at EU's medlemslande, herunder Danmark, går sammen om at lave fælles regulering på tværs af landene.
Og der er jo faktisk blevet lavet en masse regulering på det her område, som er i gang med at blive implementeret lige nu.
Det drejer sig f.eks. om EU's Digital Services Act, som adresserer flere af de elementer, som er nævnt i borgerforslaget, f.eks. at der stilles krav til gennemsigtighed i algoritmer, og at techvirksomheder pålægges et ansvar for moderation af indhold og regler for markedsføring mod børn og unge.
Det er alt sammen vedtaget allerede og kommer til at regulere de 17 største platforme og 2 største søgemaskiner, og det skal de leve op til allerede fra august i år.
Derfor mener vi ikke, at man bør indføre ny regulering, før vi har set resultaterne af den regulering, der allerede er vedtaget.
Selv om man kunne ønske sig, at det gik endnu hurtigere, tror jeg det er urealistisk at tro, at vi herhjemme skulle kunne nå at vedtage og implementere dansk lovgivning hurtigere end det, der er på vej fra EU.
Hvis der er behov for yderligere regulering, mener vi stadig at det bør komme i form af EU-regulering.
Her til sidst vil jeg bare lige nævne, at der jo også er andre redskaber til at sørge for, at børn og unge får et sundere forbrug af sociale medier, som ikke har at gøre med politisk regulering.
Vi er også for, at de enkelte skoler laver regler for brug af skærme i skolerne, og vi bakker op om et fag som teknologiforståelse.
Tak for ordet.